Ambassade-ansatte frykter for egen helse
Luftforurensningen i den kinesiske hovedstaden har i vinter vært ekstremt høy, med verdier som har vært 30-45 ganger høyere enn de anbefalte nivåene. Fortsatt er luftkvaliteten så dårlig at den havner i kategorien «svært helsefarlig» eller «skadelig». I et brev fra ambassaden i Beijing til Utenriksdepartementet utrykker de ansatte bekymring for sin egen helse på grunn av den ekstremt dårlige luften i byen. - Flere på ambassaden, også barn og medfølgende, opplever oftere og oftere ubehag, pusteproblemer, hodepine og kvalme. I og med at dette har vart så lenge har de ansatte naturlig nok begynt å bekymre seg for hva dette gjør med helse på sikt, heter det i brevet. I brevet går det frem at verneombudet ved ambassaden er koblet inn i saken.Nå åpner Utenriksdepartementet for at ansatte ved ambassaden kan forlate hovedstaden for en periode dersom belastningen blir for stor. I tillegg understreker departementet at ansatte kan søke om forkortet tjenestetid. Det samme tilbudet er gitt til ambassadene i New Dehli, Guangzhou og Shanghai. - Vi er høyst oppmerksomme på problemer knyttet til luftforurensing på våre tjenestesteder. Vi vil kontinuerlig vurdere om ytterligere tiltak kan gjennomføres for å holde totalbelastningen på et forsvarlig nivå, sier kommunikasjonsrådgiver Svein Michelsen til VG. Michelsen understreker at ambassaden selv har iverksatt flere tiltak for å bedre situasjonen for de ansatte. Blant annet er det kjøpt inn mobile luftrensere som benyttes på kontorene. Det er også kjøpt inn et større antall mobile luftrensere til bruk i boligene. I tillegg har alle ansatte ved ambassaden ansiktsmasker tilgjengelig. - Vi har også anbefalt alle som ønsker og føler behov for det å foreta relevante helseundersøkelser, særlig rettet mot lungefunksjon. Fra UDs side er det viktig å sørge for at belastningen ved tjenestegjøring ved våre stasjoner ute er på et forsvarlig nivå, både for våre egne ansatte og deres medfølgende familier, sier Michelsen.Ifølge en annen rapport fra den norske ambassaden har vinterens ekstrem-forurensning ført til at myndighetene i Beijing for første gang har iverksatt en kriseplan for å redusere forurensningsnivået. Noe av industrien er flyttet ut av de bynære områdene, og det er lagt begrensninger på antall nyregistreringer av biler. BAKGRUNN:Farlig luft i Beijing - 500.000 pustemasker solgt på to dager I tillegg er det sendt ut advarsler, der innbyggerne blir bedt om å holde seg innendørs, og unngå fysisk aktivitet på spesielt utsatte dager.Kinesiske embetspersoner har beskyldt amerikanerne for å «forvirre det kinesiske folk» og blande seg inn i interne kinesiske forhold.
Personell ved den norske ambassaden i Beijing frykter for sin egen helse på grunn av ekstrem luftforurensning. Nå åpner UD for at de kan forlate byen.